《赠方童子》
元代·方回

我年五十九，门弧子垂左。
我今年七十，见子双髻鬌。
腹仅椰子年，贮书一何夥。
疾读建瓴水，响应炙车輠。
光怪蟠肺肠，不啻珠万颗。
小松三尺许，千丈气磊砢。
近笑韩氏子，瑟僩了细琐。
远笑陶翁儿，但解觅梨果。
我年如子时，记诵亦云颇。
举苕乃遗帚，一懒万里堕。
愿子于心田，及时勇耕播。
秋成敛精凿，糠秕勤筛簸。
子之名曰燧，此语本宰我。
舍旧新是图，学问甚改火。
字之曰又新，进业幸勿惰。
譬如万里途，幸已餱粮裹。
一旦辍于行，骏马同鳖跛。
近世文字繁，动辄百箧锁。
谁能发蠹鱼，丹铅拂埃堁。
手之而口之，五夜孤灯坐。
林下时思之，解衣盘薄臝。
六经四书外，一一与探揣。
鹏鲸年胾嘬，余子或螟蠃。
又新有如此，名世岂不可。
江之水汤汤，念子驾归舸。
溯源寻紫阳，子其正帆柁。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。